Wending in Blou Bul-‘aanrandingsaak’Dylan van der Walt en sy regsverteenwoordiger, Jacques Diemieniet, buite die hof. Foto: Maroela Media Die saak teen Dylan van der Walt (20), die Blou Bul-o.21-rugbyspeler wat daarvan verdink word dat hy Louis Pienaar (38), ŉ IT-spesialis, verlede jaar buite ŉ nagklub in die ooste van Pretoria aangerand het, is Donderdag voorlopig teen hom teruggetrek. Van der Walt sou na verwagting verskyn het om te pleit waarna die verhoor sou begin, maar die staat het aangevoer dat hy nie gereed is om voort te gaan nie. Die staat het aangedui dat twee van die vier getuies op wie hy steun, nie hul samewerking wou gee nie. Die staat het derhalwe uitstel versoek. Jacques Diemieniet, Van der Walt se prokureur, het sterk kapsie gemaak dat die saak weereens uitgestel word aangesien die staat nie gereed is om voort te gaan nie. “My kliënt het nog elke keer getrou die hofverrigtinge bygewoon. Dit sal nie in die belang van geregtigheid wees as die verhoor nie vandag voortgaan nie aangesien hy self verantwoordelik is vir sy regskoste en die staat se huiswerk nie gedoen is nie,” het Diemieniet gesê. Landdros L Muller het die uitstel van die hand gewys en die saak voorlopig teruggetrek aangesien dit al byna ses maande lank op die hofrol is. Meer inligting volg. Lees die vorige berigte oor die voorval op Maroela Media.